אהרן רוזנפלד (סופר)

אהרן רוזנפלד (בכתיב היידי, שנהג בזמנו: ראָזענפעלד; בכתב רוסי (טרום-רפורמה): А. Розенфельдъ; בכתב לטיני: A. Rosenfeld; סוף אלול תר"ו, ספטמבר 1846, ברסטצ'קה – 25 ביוני 1916, בחמוט) היה סופר, משורר ועיתונאי עברי יהודי-רוסי בתקופת התחייה, מורה ורב מטעם הממשלה במשלח ידו.

ביוגרפיה
אהרן רוזנפלד נולד בספטמבר 1846 (סוף חודש אלול תר"ו) במשפחה יהודית בבֶּרֶסטֶצ'קה, עיר שדה בפלך ווהלין של האימפריה הרוסית (אוקראינה). מאביו, מנחם נחום, שהיה בעל ידע תורני וחובב השפה העברית, קיבל חינוך יהודי כמקובל באותה תקופה (לימוד ש"ס ופוסקים), אך גם לשון. באביב תרכ"ד נסע לעיר ז'יטומיר, ובראשית תרכ"ה (1864) החל ללמוד בבית המדרש לרבנים שם, שהכשיר למשרת רב מטעם הממשלה. בחודש סיוון תרל"ב (1872) סיים את לימודיו במוסד כרב מוסמך מטעם הממשלה, וזכה מהנהלת בית המדרש במדליית זהב על הצטיינותו.

עם סיום לימודיו עבד כמורה באחד מבתי הספר היהודיים שנוסדו מטעם הממשלה. בשנת תרל"ה התפטר ממשרתו ונסע לבירה, סנקט פטרבורג, שם החל ללמוד במכון הטכנולוגי ; בשנת תרל"ו עלה לשנה השנייה, אך בשל חיסרון בכסף נאלץ לנשור מלימודיו וחזר לעבוד כמורה, תחילה שוב בבית ספר מטעם הממשלה, וכעבור שנה עבר ללמד כמורה פרטי בביתו של יהודי בכפר. באותה תקופה חיבר את ספרו "גן שעשועים" (ורשה תר"ם), מקראה עברית לילדים, ופרסם מאמרים ושירים בכתבי העת העבריים, בהם "השחר", "הבוקר אור" ו"האסיף". בנוסף, היה חבר קבוע במערכת היומון העברי הראשון, "היום", שיצא בפטרבורג בעריכת י"ל קנטור.

בסוף שנות ה-80 של המאה ה-19 הוענק לרוזנפלד מאת הממשל התואר "אזרח נכבד" (Почётное гражданство). הוא התגורר בקרמנצ'וג. באותה עת ערך שוב את המקראה "גן שעשועים", הגדיל והרחיב אותה, והיא ראתה אור במהדורות נוספות, בשני כרכים.

בשנים האחרונות לחייו, במאה ה-20, לא פרסם דבר כמעט. הוא התקבל למשרת רב מטעם הממשלה בעיר בַּחמוּט שבפלך יקטרינוסלב (אוקראינה) והתמסר לעבודת הקהילה היהודית. רוזנפלד נפטר בבחמוט ב-1916, בזמן מלחמת העולם הראשונה, והוא כמעט בן 70.
על פי הנקרולוגים שהתפרסמו בעיתונות הרוסית, הוא הותיר אחריו שני ספרים בכתב יד: ביקורת על הספר "בן סירא" במקורו העברי, וספר זיכרונותיו.

ספריו
 גן שעשועים: לילדי ישֻרון, ורשה: דפוס אלעקסאנדער גינז, תר"ם.
 מילון נלווה לספר: ג’ [הירש] וואנעל, ספר מִלים לספר גן שעשועים: להרב החכם אהרן ראזענפעלד; מתֻרגם ע"פ סדר המאמרים רוסית ויהודית אשכנזית, וילנה: דפוס ראזענקראנץ ושריפטזעטצער, תרמ"ב.
 מהדורות נוספות:
 מהדורה חדשה ומתֻקנת עם הוספות רבות, ורשה: דפוס א' גינז, תר"ן.
 מהדורה ג' עם הוספות ותִקונים רבים, 2 כרכים, ורשה: אלאפין, תרנ"ג. (מכאן ואלך נדפס ב-2 כרכים)
 מהדורה ד': ורשה: א"י שפירא, תרנ"ד.
 מהדורה ו' עם הוספות ותִקונים רבים, ורשה: א"י שפירא, תרנ"ו.
 מהדורה ז' עם הוספות ותִקונים, ורשה: דפוס י' אלאפין, תרנ"ט.
 הלל הזקן: שיר סִפורי בשלשה פרקים, ורשה: י"א אפלאפין, 1881.

לקריאה נוספת
 "אהרן ראזענפעלד", בתוך: ישראל חיים זאגורודסקי, ספר זיכרון לסופרי ישראל החיים אתנו כיום; עורך: נחום סוקולוב, ורשה: מאיר יחיאל האלטער, תרמ"ט 1889, עמ' 106.
 "אהרן רוזנפלד", התורן, 1916. (נקרולוג קצר)

קישורים חיצוניים



הערות שוליים

קטגוריה:סופרים כותבי עברית
קטגוריה:משוררים כותבי עברית
קטגוריה:עיתונאים כותבי עברית
קטגוריה:מתרגמים לעברית
קטגוריה:סופרי ילדים ונוער יהודים
קטגוריה:סופרי תקופת התחייה
קטגוריה:יהודים אוקראינים
קטגוריה:יהודים רוסים
קטגוריה:יהודים מווהלין
קטגוריה:סופרי ילדים ונוער בתקופת התחייה
קטגוריה:סופרים יהודים הידועים בשם עט
קטגוריה:רבנים מטעם
קטגוריה:רוסים שנולדו ב-1846
קטגוריה:נפטרים ב-1916